b'\n_START_ARTICLE_\nKenskijslepen\n_START_PARAGRAPH_\nKenskijslepen (russ. \xd0\x9a\xd0\xb5\xd0\xbd\xd1\x81\xd0\xba\xd0\xb8\xd0\xb9 \xd0\xb2\xd0\xbe\xd0\xbb\xd0\xbe\xd0\xba / Kenskij volok) er en 6 km lang gammel ferdselsvei over vannskillet mellom \xc3\x98stersj\xc3\xb8en og Kvitsj\xc3\xb8en. Slepen gir en forbindelse mellom vannveiene p\xc3\xa5 vest- og \xc3\xb8stsiden av vannskillet og har v\xc3\xa6rt benyttet til varetransport mellom \xc3\x98stersj\xc3\xb8en og Kvitsj\xc3\xb8en siden middelalderen. Fortsatt st\xc3\xa5r tre kapeller og enkelte bygninger langs veien som vitner om svunne tiders aktiviteter._NEWLINE_Vannveien fra vest mot Kenskijslepen fulgte Neva, Ladoga, Svir og Onega, og fortsatte opp langs elvene Vodla og Tsjereva. Vannveien fra \xc3\xb8st mot slepen fulgte elvene Onega og Kena opp til innsj\xc3\xb8en Kenozero og fortsatte opp langs elvene Potsja og Volosjova til innsj\xc3\xb8en Volotskoje (92 moh.). Ferdselsveien begynte ved innsj\xc3\xb8ens vestende et kort stykke opp langs elven Rezjma og endte ved landsbyen Zavolotsje ved Tsjereva._NEWLINE_Kenskijslepen g\xc3\xa5r i et flatt og myrlendt og stedvist skogbevokst terreng. Rundt 6 km nord for slepens begynnelse ved innsj\xc3\xb8en Volotskoje ligger det laveste punktet p\xc3\xa5 vannskillet mellom \xc3\x98stersj\xc3\xb8en og Kvitsj\xc3\xb8en. Dette punktet ligger mellom elvene Tsjerevskij som er en bielv til Tsjereva, og Vinela som renner ut i innsj\xc3\xb8en Volotskoje. Punktets h\xc3\xb8yde ligger mellom 92 og 100 moh. og ansl\xc3\xa5s til 97 moh.'